ΓΡΑΠΤΗ ΕΡΩΤΗΣΗ P-2869/97 υποβολή: Αλέξανδρος Αλαβάνος (GUE/NGL) προς την Επιτροπή (1 Σεπτεμβρίου 1997)

Θέμα: Πρόγραμμα MEDIA II

Ερωτάται η Επιτροπή σχετικά με το πρόγραμμα MEDIA II: Πώς έχουν κατανεμηθεί οι πιστώσεις του MEDIA II και ειδικά του MEDIA DEVELOPMENT κατά το 1997; Τί συμμετοχές υπήρχαν μέχρι τώρα; Γιατί προτάσεις που συμμετέχουν μικρότερες χώρες παραγωγής, όπως η Ελλάδα και η Πορτογαλία, συστηματικά απορρίπτονται; Με ποιούς τρόπους και ποιά κριτήρια διασφαλίζεται η αποτελεσματικότητα και η αντικειμενικότητα των επιλογών; Με ποιά κριτήρια επιλέγονται και με τί τρόπους αμείβονται οι συνεργάτες (Readers, experts κλπ) και αν λαμβάνεται μέριμνα για την έγκαιρη εναλλαγή τους; Με ποιούς τρόπους προστατεύεται η γλωσσική και γενικότερα πολιτισμική ιδιαιτερότητα των δημιουργών; Πώς προστατεύονται οι πραγματικοί δημιουργοί από την κερδοσκοπία των ενδιαμέσων;

Απάντηση του κ. Oreja εξ ονόματος της Επιτροπής (07 Οκτωβρίου 1997)

Το 1997 η Επιτροπή οργάνωσε τέσσερις προσκλήσεις υποβολής προτάσεων στον τομέα της ανάπτυξης του προγράμματος MEDIA II ((EE L 321 της 30.12.1995. )) (Οδηγία του Συμβουλίου 95/563/ΕΚ της 22ας Δεκεμβρίου 1995). Λόγω του εξαιρετικά μεγάλου ποσοστού συμμετοχής (κατά μέσο όρο 1000 σχέδια για κάθε πρόσκληση), η διαδικασία επιλογής είναι σχετικά αργή. Αυτό σημαίνει ότι, για το 1997, μόνο τα αποτελέσματα της πρώτης πρόσκλησης του τομέα ανάπτυξης είναι δυνατόν να κοινοποιηθούν στο στάδιο αυτό. Τα αποτελέσματα της δεύτερης και της τρίτης πρόσκλησης αναμένονται στα τέλη Σεπτεμβρίου, ενώ της τέταρτης στις αρχές Δεκεμβρίου.

Από ένα σύνολο 1343 υποβληθέντων σχεδίων για την πρώτη πρόσκληση του τομέα ανάπτυξης που οργανώθηκε το 1997, επελέγησαν 158 σχέδια για συνολικό ποσό 3,5 εκατ. ECU.

Από την έναρξη του προγράμματος MEDIA II, η Επιτροπή κατέστησε σαφές ότι εφαρμόζονται συστηματικά τα μέτρα θετικής διάκρισης υπέρ σχεδίων που υποβάλλονται από εταιρείες που έχουν έδρα σε κράτη μέλη με χαμηλή παραγωγική ικανότητα στον οπτικοακουστικό τομέα. Επιπροσθέτως, διοργανώνονται ειδικά μαθήματα πληροφόρησης και κατάρτισης απευθυνόμενα σε ενδεχόμενους υποψηφίους προερχόμενους από αυτά τα κράτη μέλη. Ως αποτέλεσμα των παραπάνω, το πρόγραμμα MEDIA II έλαβε μεγάλο αριθμό προτάσεων από κράτη μέλη με χαμηλή παραγωγική ικανότητα στον οπτικοακουστικό τομέα. Πρέπει επίσης να υπογραμμισθεί ότι το σχετικό ποσοστό των επιλεγόμενων σχεδίων είναι πάντοτε υψηλότερο από το ποσοστό των υποβαλλόμενων σχεδίων (κατά μέσο όρο το 30% των επιλεγέντων σχεδίων έναντι του 25% των υποψηφιοτήτων). Στη συγκεκριμένη περίπτωση των δύο αναφερόμενων κρατών μελών (δηλ. Ελλάδα και Πορτογαλία), η αναλογία μεταξύ των υποβληθέντων σχεδίων προς τα επιλεγέντα σχέδια αντιστοιχεί στον συνολικό μέσο όρο όλων των κρατών μελών, που είναι 10 έως 12%.

Σύμφωνα με την απόφαση του Συμβουλίου, τα κριτήρια επιλογής βάσει των οποίων εκτιμώνται όλα τα σχέδια, είναι τα κριτήρια που περιλαμβάνονται στις οδηγίες κάθε πρόσκλησης υποβολής προσφορών, τα οποία με τη σειρά τους έχουν εγκριθεί από τα μέλη της επιτροπής πριν από τη δημοσίευσή τους.

Για να εξασφαλισθεί η δίκαιη αντιμετώπιση όλων των υποβαλλόμενων σχεδίων, οι κριτές ή οι εκτιμητές που έχουν καθήκον να συμβουλεύουν την Επιτροπή κατά τη διαδικασία επιλογής, επιλέγονται βάσει της γνώσης και της εμπειρίας τους για την εκτίμηση της ποιότητας των σεναρίων που υποβάλλονται στη γλώσσα του πρωτοτύπου. Όσον αφορά τους εμπειρογνώμονες που συμμετέχουν σε κάθε ομάδα εμπειρογνωμόνων, επιλέγονται από καταλόγους τους οποίους υποβάλλουν τα μέλη της επιτροπής MEDIA στην Επιτροπή και γνωμοδοτούν εκ περιτροπής.